В този видео урок ще разгледаме как да формулираме целите на един проект,
как да ги превърнем в конкретни резултати...
и как да определим индикатори, с които да измерим постигнатото.
В тази фаза от подготовката започваме да търсим решение.
То трябва да бъде реалистично, ефективно и съобразено с ресурсите и капацитета на нашата организация.
Проектните цели се извеждат от дървото на проблемите.
Всяко негативно състояние се формулира като желано постижение.
Така изграждаме дърво на целите, което е огледално на дървото на проблемите.
Връзките между причините и последиците се трансформират в логически връзки между средства и цели.
Централният проблем се превръща в основна цел, а последиците се трансформират в конкретни резултати.
Това е логиката на проекта.
Проектите обикновено си поставят една обща и няколко специфични цели.
Общата цел е дългосрочна и стратегическа.
Тя допринася за решаването на основния проблем и показва по какъв начин проектът се вписва в по-широк
обществен или политически контекст.
Постигането на общата цел трябва да има принос за постигането на целите на програмата, която предоставя
финансирането.
Проектът не я постига самостоятелно, но трябва да допринася за нея.
Специфичните цели са краткосрочните цели на проекта.
Те трябва да бъдат напълно постигнати до неговия край, чрез изпълнение на планираните проектни дейности.
Специфичните цели показват какво точно ще промени проектът, реално, измеримо и постижимо.
Тяхното реализиране означава, че проектът е допринесъл за решаване на идентифицирания проблем, задоволяването
на някаква потребност, или постигане на социална промяна.
Специфичните цели водят до постигането на конкретни резултати, които се измерват с количествени и качествени
индикатори.
При формулиране на целите е важно да се придържаме към принципа SMART.
Това означава, че всяка цел трябва да бъде специфична, измерима, постижима, реалистична и ограничена във
времето.
Например, да увеличим броя на младежите, участвали в курсове по дигитална грамотност с 20% в рамките
на следващите 12 месеца.
Това е цел, която е ясно формулирана и можем да измерим нейния резултат.
За тази цел знаем, че е постижима в зададените условия, има смисъл за целевата група и е с конкретен времеви
хоризонт.
След като формулираме целите, следващата логична стъпка е да определим резултатите, които ще постигнем чрез
тях.
Всеки резултат трябва да е пряко свързан със специфичната цел.
Резултатите могат да бъдат количествени – като брой участници или брой разработени продукти, и качествени.
Те се постигат в хода на изпълнението на проекта или след неговото приключване.
Качествените резултати показват ефекта от проекта – какво се е променило, какви знания са придобити, дали
се е повишила мотивацията, интеграцията, удовлетвореността или социалното включване.
Всеки проект постига различни резултати.
И двата типа резултати са важни и често се комбинират при оценката.
Индикаторите са показатели, чрез които измерваме изпълнението на дейностите и постигнатите резултати.
С тези показатели можем да разберем дали сме напреднали по пътя към целта.
Добре подбраният индикатор трябва да бъде специфичен, измерим, постижим и обвързан с времеви период.
Индикаторите могат да бъдат количествени, измерващи брой участници, брой обучения, брой ремонти, или качествени,
измерващи степента на удовлетвореност, нивото на придобитите знания или промяна в нагласите.
Доказват се чрез източници за проверка, като снимки, присъствени списъци, аналитични инструменти, анкетни
карти и други.
Нека да разгледаме пример с проект за разработване на мобилно приложение, предлагащо безплатни уроци
за дигитални умения.
Количествените индикатори могат да бъдат броят на курсовете и активните потребители, което се измерва
с подходящи аналитични инструменти в Интернет.
Качествените включват промяна в нивото на дигитална грамотност и процент от участниците, намерили работа,
което се измерва чрез анкети, тестове или статистически данни.
Така можем да проследим реалното въздействие на проекта върху целевата група.
Формулирането на цели, резултати и индикатори е в основата на всеки успешен проект.
Целите дават стратегическата насоченост, резултатите превръщат идеята в реалност, а индикаторите ни позволяват
да проследим и оценим постигнатото.
Когато тези елементи са ясно формулирани, проектът е устойчив, измерим и въздействащ.
Това стои в основата на успешното проектно планиране.
Благодарим ви за вниманието!